Programkavalkád

Iskolánk minden nyáron napközis tábort rendez. Bizonyítványosztás után még két hétig foglalkoznak velünk tanáraink. Idén is, minden nap színes programokkal és vidám foglalkozásokkal leptek meg minket.

Első nap Kati néni és Orsi néni vezetésével „lábbusszal” átmentünk Fehérvárcsurgóra. Először útba ejtettük a víztározót. Nagyon meleg volt, ezért, hogy lehűtsük magunkat, rögvest belegázoltunk a tóba. Jól lefröcsköltük egymást, sapkáinkat pedig bevizeztük, úgy tettük vissza a fejünkre. Ez nagyon jólesett! A tópartról besétáltunk a faluba. Ott megettük szendvicseinket, majd fagyiztunk, és akinek még mindig maradt pénze, bemehetett a boltba is valami nyalánkságért. Délután négy óra körül értünk vissza az iskolába. Nagyon jól szórakoztunk, de még jobban elfáradtunk.

Kedden és szerdán Zita néni és Edit néni foglalkoztatott bennünket. Zita néni testnevelés, Edit néni pedig némettanár, de most kézműveskedést tanítottak nekünk. Mohából, makkból, fakéregből, mákhéjból és effélékből készítettünk szebbnél szebb díszeket. Másnap sportversenyeket rendeztünk. Volt törpejárás, futás, orsófutás, és minden, ami még eszünkbe jutott.

Csütörtökön Marika nénivel és Gábor bácsival makramét fontunk, kutyust hajtogattunk papírból, kekszgolyókat gyúrtunk és meg is ettük – nagyon finom lett – végül videofilmet néztünk.

Pénteken sokszínű volt a program és nagyon vidám. Először osztályfőnökünkkel - a mi Márta néninkkel – sétáltunk egyet az erdőben, a Nyuszi-kupa ösvényen. Utána az Ovi-dombon játszottunk. Majd visszatértünk az iskolába, s az énekteremben megnéztünk egy drámajátékot. Sokat mulattunk raja.

A következő hétfőn ismét Kati nénivel és Barbara néni kíséretével átgyalogoltunk Iszkaszentgyörgyre. Megnéztük a kastélyt. Az idegenvezetőnk megmutatta a szépségeit: a szobákat, bútorokat, festményeket, szobrokat. Ezek úgy megmaradtak az utókornak, mintha a nemesi család még mindig ott élne benne. az épület után a gróf pincéjét néztük meg, ahol a visszhangunkkal mókáztunk. A visszaúton, Kincsesbánya felé közeledve ronda, nagy vihar kapott el minket. Jól eláztatott mindenkit. Ez a hóbortos időjárás tavaly éppen így tréfált meg bennünket.

Az idő másnapra sem javult, pedig jó lett volna, mert Marika nénivel és Gábor bácsival a rákhegyi telkükön szalonnát terveztünk sütni. A szalonna ugyan megsült az iskola konyhájában, egy kis virslivel keverve, de nem volt olyan hangulatos, ám az íze fenségesre sikerült. Aztán vetélkedtünk egy jót: lufifújásban, cseresznyeevésben mértük össze ügyességünket, majd kukoricát kellett kiválogatni az árpa közül. A mi csapatunk lett a legügyesebb „Hamupipőke”. Végül filmnézéssel zártuk a napot.

Szerdán az igazgató nénink és az énektanárnőnk, Zita néni talált ki nekünk sokféle játékot. Először drámajátékokkal szórakoztunk, majd az Óvoda-dombon számháborúztunk. Még gofrit is sütöttünk, ami kitűnőre sikerült. Ebéd után pedig „Óriáskígyó” társasjátékot játszottunk.

Az utolsó két napon egy különleges élményben lehetett részünk erről a következő fogalmazásomban majd részletesen beszámolok.

Nagyon jó volt az idei napközis tábor: csupa móka és játék. Bárcsak mindig ilyen lenne az iskola! Nemcsak én, hanem anyukám is nagyon örült ennek a nyári tábornak, hiszen amíg ők apuval dolgoztak, én jó helyen voltam, és vigyáztak rám. Ráadásul még jól is éreztem magam.

Bárcsak tovább tartott volna!

Isztimér, 2013. június 30.

Régi Ákos

4. o. tanuló